El XIII Festival de Música i Danses Tradicionals de la Falla Mariano Benlliure es dóna cita en el carrer València
2025-07-24

Un any més, amb esforç, dedicació i amb un treball digne d’admiració, la música i les danses tradicionals arriben al carrer València de Burjassot. Ho faran de la mà de la Falla Mariano Benlliure-Sèquia Tormos que ha programat per al dissabte 18 de juny el seu XIII Festival de Música i Danses Tradicionals, a partir de les 18 hores.

Per a la comissió, l’organització d’aquest esdeveniment tan important “és la nostra xicoteta aportació a la recuperació, manteniment i difusió d’aquest patrimoni intangible”, tal com han assenyalat. Quant al festival, “la nostra fórmula és apostar per la participació de grups i Falles que fan difusió en els seus municipis i comarques, al qual s’ha d’unir el públic del nostre municipi, on el Festival és una cita obligada”. A més, el Festival és un punt de trobada, ja que “tant grups com participants i espectadors interactuen primer en una gran Dansada i després en el sopar posterior”.

Enguany, el XIII Festival de Música i Danses Tradicionals comptarà amb la participació del Grup de Danses Mariano Benlliure, Grup de Danses Quiqueríes de València, Grup de Danses La Xicalla de Catarroja, Grup de Balls Andalús Las Jarillas, Cant Valencià “El Xiquet de Burjassot” i, en tabal i dolçaina Peruxo i Cigalo.

Per a finalitzar l’acte, es realitzarà una Dansada Popular, en la qual pot participar qui ho desitge. La dansada compta amb la participació també de les Falleres Majors i Presidents de les comissions del Sector Benimàmet-Beniferri-Burjassot, i pels grups convidats al festival.

Com cada any, el Festival compta amb la col·laboració de múltiples entitats, entre les quals no falten l’Ajuntament de Burjassot, des de la Regidoria de Falles, dirigida per Estefanía Ballesteros, i l’Institut Municipal de Cultura i Joventut, a més de diferents comerços que posen també el seu granet d’arena per al desenvolupament del mateix.